

НИЙГМИЙН ДААТГАЛЫН САНГИЙН ТӨСВИЙН ТӨСӨЛ – 2027 

[image: ]   
МОНГОЛ УЛСЫН ЗАСГИЙН ГАЗАР

[image: ]






НИЙГМИЙН ДААТГАЛЫН САНГИЙН 2027 ОНЫ ТӨСВИЙН ТУХАЙ ХУУЛИЙН ТӨСЛИЙН ТАНИЛЦУУЛГА















Улаанбаатар хот
2026 он

Нийгмийн даатгалын сангийн 2027 оны төсвийн тухай хуулийн төсөл нь 2 бүлэг, 7 зүйлтэй бөгөөд нэгдүгээр бүлэгт Нийгмийн даатгалын сангийн хуулийн зорилтыг тусгасан бол хоёрдугаар бүлэгт Нийгмийн даатгалын сангийн 2027 оны төвлөрүүлэх орлогын хэмжээ, зарцуулах зарлагын хэмжээ, эргэн төлөх төлбөрийн хэмжээг тус тус тусгасан.

Нийгмийн даатгалын сан

Монгол Улсын Их Хурал 2026 оны 7 дугаар сарын 2-ны өдөр Нийгмийн даатгалын сангаас олгох тэтгэврийн тухай хуульд нэмэлт, өөрчлөлт оруулах тухай хуулийг баталснаар олон давхаргат буюу 1/суурь тэтгэвэр, 2/тэтгэврийн даатгалын сангаас олгох тэтгэвэр, 3/хувийн нэмэлт тэтгэвэр гэсэн гурван давхаргат тэтгэврийн тогтолцоонд шилжих эрх зүйн үндэс бүрдсэн. 

Олон давхаргат тэтгэврийн тогтолцоонд шилжсэнтэй холбогдуулан ахмад настны нийгмийн хамгааллын баталгааг хангах зорилгоор хөдөлмөрийн чадвар алдсаны тэтгэвэр, тэжээгчээ алдсаны тэтгэвэр, мөн 10-аас доошгүй жил тэтгэврийн даатгалын шимтгэл төлсөн нөхцөлөөр өндөр насны тэтгэвэр авч байгаа эрэгтэй 60 нас эмэгтэй 55 насанд хүрсэн ахмад настанд ажилласан жилтэй нь уялдуулан суурь тэтгэвэр олгоно. Энэхүү арга хэмжээг 2026 оны 11 дүгээр сараас хэрэгжүүлж эхлэх бөгөөд 2027 онд үргэлжлүүлэн хэрэгжүүлэхээр төлөвлөж байна.

Нийгмийн даатгалын багц хуулийн шинэчлэлээр даатгуулагч ирээдүйдээ зориулж тэтгэврийн даатгалын шимтгэлийнхээ 1.0 хувийг сайн дурын үндсэн дээр хуримтлуулах бол тухайн хуримтлалын 50 хувьтай тэнцэх хэмжээний урамшууллыг улсын төсвөөс 120 сар хүртэл хугацаанд хариуцах бөгөөд ингэснээр иргэн өнөөдрийн хуримтлалыг ирээдүйн санхүүгийн баталгаа болгон хадгалах боломж нээгдсэн. Иймд тухайн арга хэмжээг хэрэгжүүлэхэд шаардагдах зардлыг төсвийн төсөлд тусгасан.

Дээрх багц хуулийн шинэчлэлээс гадна хүчин төгөлдөр мөрдөгдөж байгаа хуульд заасан тэтгэвэр авагчдын бодит орлогыг инфляцаас хамгаалах зохицуулалт болох тэтгэврийг жил бүр инфляцын түвшинтэй уялдуулан нэмэгдүүлэх, Нийгмийн даатгалын ерөнхий хуульд заасан  тэтгэвэр тогтооход баримтлах итгэлцүүрийг улсын дундаж цалин хөлс, инфляцын түвшинтэй уялдуулан тогтоох, тэтгэвэр тогтоох сарын цалин хөлс, түүнтэй адилтгах орлогын дээд хэмжээг өөрчлөхөд шаардагдах зардлыг төсвийн төсөлд тусгасан.

Дээр дурдсан багц арга хэмжээг хэрэгжүүлснээр тэтгэврийн тогтолцооны олон давхаргат бүтэц тодорхой болж, суурь тэтгэвэр, тэтгэврийн даатгалын сангаас олгох тэтгэвэр, хувийн нэмэлт тэтгэврийн уялдаа хангагдаж, даатгуулагчийн олон жил хөдөлмөрлөж, тасралтгүй шимтгэл төлөхийг урамшуулах, тэтгэвэр тогтоох цалин хөлсний тооцооллыг илүү бодитой болгох, тэтгэврийн сангийн урт хугацааны санхүүгийн тогтвортой байдлыг хангах, ахмад настны орлогын баталгааг нэмэгдүүлнэ. Ингэснээр нийт ахмад настны дундаж тэтгэврийн хэмжээ 380.3 мянган төгрөгөөр нэмэгдэж, 1,335.4 мянган төгрөгт хүрнэ.

Нийгмийн даатгалын сангийн 2027 оны төсвийн нийт шимтгэлийн болон бусад орлогыг 7,601.4 тэрбум төгрөг, нийт зарлагыг 9,072.8 тэрбум төгрөгөөр тооцсон. Улсын төсвөөс тэтгэврийн даатгалын сангийн 1995 оноос өмнө тэтгэвэр тогтоолгосон иргэдийн тэтгэвэр, цэргийн алба хаагчдын тэтгэвэр, Зарим иргэний тэтгэврийн хэмжээг нэмэгдүүлэх тухай хуульд заасан иргэдийн тэтгэвэр, суурь тэтгэвэр болон тэтгэврийн даатгалын санд олгох татаасанд улсын төсвөөс нийт 2,695.7 тэрбум төгрөгийн санхүүжилт олгохоор тооцлоо.

Нийгмийн даатгалын сангуудаас тэтгэмжийн даатгалын сан, үйлдвэрлэлийн осол, мэргэжлээс шалтгаалах өвчний даатгалын сангийн тэнцэл тус тус ашигтай гарч, мөнгөн хөрөнгө хуримтлагдахаар байна.

Нийгмийн даатгалын сангийн орлого, зарлага /тэрбум ₮/  
	Үзүүлэлт 
	    2027  төсөл 

	ОРЛОГО  
	7,601.4

	1  
	Шимтгэлийн орлого  
	7,390.3

	2  
	Бусад орлого  
	211.1

	ЗАРЛАГА  
	9,072.8

	1  
	Тэтгэврийн даатгалын сан  
	7,168.1

	2  
	Тэтгэмжийн даатгалын сан  
	601.8

	3  
	ҮОМШӨ-ний даатгалын сан  
	86.5

	4
	Суурь тэтгэвэр
	1,216.4

	Капитал банкнаас авах авлага  
	-67.2

	Улсын төсвөөс олгох татаас  
	2,695.7



Нийгмийн даатгалын сангийн орлого 

Нийгмийн даатгалын багц хуулийн шинэчлэлийн хүрээнд гарааны бизнесийн гурав хүртэлх ажилтны ажил олгогчийн төлөх шимтгэлийг 36 сарын хугацаанд чөлөөлөх, давхар ажил эрхэлдэг иргэнд аль нэг ажлаасаа шимтгэл төлөх сонголт олгосноор шимтгэлийн орлого 170.0 тэрбум төгрөгөөр буурахаар тооцоолсон. Гэвч 2027 онд төрийн албан хаагчдын цалинг нэмэгдүүлэх түүний нөлөөллөөр үүсэх эдийн засгийн идэвхжил нэмэгдэх, нийгмийн даатгалын хууль тогтоомжийн хэрэгжилтийг хангах, нийгмийн даатгалын  хамрах хүрээг нэмэгдүүлэх зэргийг харгалзан 2026 оноос нийгмийн даатгалын шимтгэлийн орлогыг нийт дүнгээр 1,401.3 төгрөгөөр нэмэгдүүлж 7,601.4 тэрбум төгрөг байхаар тооцлоо. 

Нийгмийн даатгалын сангийн зарлага

Нийгмийн даатгалын сангийн зардал 2026 оноос 2,488.0 тэрбум төгрөгөөр нэмэгдэж 9,072.8 тэрбум төгрөг байхаар тооцлоо. 

Нийгмийн даатгалын багц хуулийн шинэчлэлийн хүрээнд даатгалын тогтолцоонд олон жил хуримтлагдсан тэнцвэргүй байдлыг үе шаттай арилгаж, илүү олон жил ажиллаж, илүү их шимтгэл төлсөн иргэн илүү өндөр тэтгэвэр авдаг зарчмыг бодитоор хэрэгжүүлж эхлүүлэх зорилгоор ахмад настнуудад суурь тэтгэвэр олгоход шаардагдах зардалд 1,216.4 тэрбум төгрөгийг төсвийн төсөлд тусгалаа.

Иргэдийн бодит орлогыг хамгаалах бодлого болон нийгмийн даатгалын  хууль тогтоомжийн дагуу тэтгэврийг жил бүр инфляцын түвшинтэй уялдуулан нэмэгдүүлэх зохицуулалтыг хэрэгжүүлж ирэх онд нийгмийн даатгалын сангаас олгох бүх төрлийн тэтгэврийг 10.0 хувиар нэмэгдүүлэхээр тооцож 665.5 тэрбум төгрөг төсвийн төсөлд нэмж тусгалаа. 

Нийгмийн даатгалын ерөнхий хуулийн 22 дугаар зүйлд заасны дагуу Нийгмийн даатгалын сангаас олгох тэтгэвэр тогтооход хэрэглэх итгэлцүүрийг жил бүр шинэчлэн тогтоох болон тэтгэвэр тогтоох сарын цалин хөлс, түүнтэй адилтгах орлогын дээд хэмжээг өөрчлөн тогтоож, тэтгэврийг зөрүүг бууруулж байгаатай холбогдуулан шаардагдах 328.5 тэрбум төгрөгийг төсвийн төсөлд төсөлд тусгалаа. 

Түүнчлэн Нийгмийн даатгалын сангаас олгох тэтгэмжийн тухай хуулийн нэмэлт, өөрчлөлт оруулах тухай хуулиар ажилгүйдлийн тэтгэмжийг тэтгэмжийн даатгалын сангаас олгохоор зохицуулсантай холбогдуулан холбогдох орлого, зардлыг тус санд нэгтгэх шилжилтийн зохицуулалтыг тусгалаа.

Нийгмийн даатгалын сангийн Капитал банкнаас авах  авлагыг 67.2 тэрбум төгрөг байхаар тус тус тусгасан болно. 

ХУУЛИЙН ТӨСЛИЙН ТАЙЛБАР /зүйл тус бүрээр/

1 дүгээр зүйл: Нийгмийн даатгалын сангийн 2027 оны төсвийн тухай хуулийн зорилтыг тусгасан.

2 дугаар зүйл: Нийгмийн даатгалын сангийн 2027 оны төсвийн тухай хуультай хамааралтай бусад хууль, тогтоомжийг тусгасан.

3 дугаар зүйл: Нийгмийн даатгалын санд 2027 оны төсвийн жилд төвлөрүүлэх орлогын хэмжээг хүснэгтээр тусгасан.

4 дүгээр зүйл:  Нийгмийн даатгалын сангийн 2027 оны төсвийн жилд эргэн төлөх төлбөрийн хэмжээг тусгасан.

	
5 дугаар зүйл: Нийгмийн даатгалын сангийн 2027 оны төсвийн зарлагын хэмжээг хүснэгтээр тусгасан.

6 дугаар зүйл: Нийгмийн даатгалын сангийн чөлөөт үлдэгдлээс Засгийн газрын урт хугацаат /нэг жил болон түүнээс дээш/ бонд, Монголбанкны үнэт цаас худалдан авахад зарцуулах хөрөнгийн дээд хэмжээг тусгасан.

7 дугаар зүйл: Хуулийг мөрдөж эхлэх огноог тусгасан.

